අලි මිනිස් ගැටුමට විවිධ විසඳුම් ගෙන ආවත් මේ දක්වා එම ක්‍රියාමාර්ග සාර්ථක ප්‍රතිඵල අත් කරගෙන නැහැ.වන අලි ගහණයද ශිඝ්‍රයෙන් වඳවීමේ තර්ජනයට මුහුණ දී තිබෙන්නේ එහි ප්‍රතිඵලයක් ලෙසයි.අලි මිනිස් ගැටුමට දේශීය සම්පත් උපයෝගී කරගනිමින් සාර්ථක විසඳුමක් සොයා දෙන්නට මෙරට නිර්මාණකරුවන් පිරිසක් සමත් වී තිබෙනවා.මෙරට භෞතික හා මානව සම්පත යොදා ගනිමින් නව නිර්මාණය එළි දක්වා තිබෙන්නේ ශ්‍රී ලංකා නව නිර්මාණකරුවන්ගේ සංගමයයි.ඒ වන අලියෙකු ගම්මානයකට ආසන්නයේ කිලෝ මීටර් 5ක් පමණ දුරින් සිටියදී ගම්වැසියන්ට ඒ බව දැන ගැනීමට හැකිවන ලෙස සකස් කරන ලද නවආරක්ෂක කොලරයක් නිර්මාණය කරමින්.අදාළ කොලරය පළඳා ඇති වන අලියා ගම්මානය ආසන්නයට පැමිණීමේදී ගම්වැසියන්ට ඒ බව එස්.එම්.එස්. පණිවුඩයක් හරහා ලබාදීම මෙමගින් සිදුකෙරෙනවා.නිර්මාණය අත්හදා බැලීමේ අවස්ථාව හොරොව්පතාන අලි අනාථාගාරයේදී ඊයේ සිදු කෙරුණා.එම අවස්ථාවට වනජීවි අමාත්‍ය එස්.එම්. චන්ද්‍රසේන මහතා පැමිණි අතර නව නිපැයුම්කරුවන් විසින් නිර්මාණය කළ ආරක්ෂක කොලරයක් වන අලියෙකුටපැළඳවීමද එහිදී සිදු කෙරුණා.